Hei, denne artikkelen er over ett år gammel og kan inneholde utdatert informasjon

600 finner blokkerer grensen: - Har skilt med «go home ISIS» Vil ikke ta imot flyktningene.

(Dagbladet): Det melder den svenske avisa Expressen lørdag formiddag.

Meldingen går på at omlag 600 finner står arm i arm på den finske grensen og blokkerer grensa over til Sverige.

- De har skilt med «Go home ISIS», sier fotograf Bob Olofsson til avisa.

På den ene siden av grensen står svenske demonstranter som er for et flyktningmottak i byen Haparanda. På den andre siden står finnene, som er mot et slikt mottak.

- Svenskene holder en sammenkomst der de ønsker flyktningene velkommen, og så er det 600 finner som demonstrer mot dem. Det har gått rolig for seg, så langt, sier vakthavende hos Norbotten-politiet i Sverige, Patrick Linder, til Dagbladet klokka 12.50.

Demonstrantene krever at grensen stenges, skriver Østerbottens Tidning.

- Vi har bare sett menn, ikke familier. Det er velferdsflyktninger, og det er derfor vi protesterer, sier en mann til Yle Nyheter.

- Etter planen skal de holde på til klokka 14, sier politiets operasjonssjef til Dagbladet.

Linder sier han ikke har fått inn meldinger om sammenstøt eller rasistiske skilt under demonstrasjonen.

- Men det kan godt hende, skilt er jo en naturlig del av en demonstrasjon, sier han.

